Deputatul PSD Cătălin Rădulescu a afirmat luni că mai mult de jumătate dintre români ascultă şi manele şi că maneaua lui Nicolae Guţă dedicată PSD este doar un cântec, nu clip electoral, relatează Agerpres.

Citește și: Reacția organizatorilor Neversea după ce imagini din festival au apărut în maneaua pro-PSD a lui Nicolae Guţă

Întrebat de jurnaliştii de la Parlament dacă maneaua lui Nicolae Guţă dedicată PSD este un clip de campanie, el a spus că nu se ocupă „de chestia asta”.

Cătălin Rădulescu a mai fost întrebat dacă maneaua reprezintă valoare românească. „Cam 50, 60, 70% dintre români ascultă şi manele”, a răspuns el.

Citește și: Codrin Ștefănescu, reacție la maneaua dedicată PSD: „Bravo, Guță!”

„Este un cântec, nu clip electoral, o manea. Eu nu sunt aşa fan astea, eu sunt mai mult pe reggae, pe alte melodii. Poate face şi un reggae music. Maneaua este foarte bună şi se adresează celor din electoratul nostru cărora le plac manele. Cred că de aici dintre dumneavoastră jumătate ascultaţi manele, ca să nu mai fiţi aşa de ipocriţi. Eu ştiu de aici din jurul meu care ascultă manele maxim. Ştiu că sunteţi manelişti şi voi (jurnaliştii -n.r.) şi vă place pe lângă altă muzică. Şi un om e complex în momentul în care îi plac toate genurile de muzică”, a declarat Rădulescu.

Întrebat dacă social-democraţii sunt manelişti, el a arătat că cei din PSD ascultă toate genurile de muzică - „operă, simfonică, dance sau club”.